Iratbetekintés Art 130. § Áfa tv 55. § (2) bek
A KÚRIA

mint felülvizsgálati bíróság

Kfv.I.35.854/2014/7.szám

A Kúria a dr. Lassányi Gábor Krisztián ügyvéd által képviselt felperesnek a dr. Berki Éva jogtanácsos által képviselt Nemzeti Adó-és Vámhivatal Közép-dunántúli Regionális Adó Főigazgatósága (fél címe) alperes ellen adóügyben hozott közigazgatási határozat bírósági felülvizsgálata iránt indult perében a 6. számú végzéssel kijavított Fővárosi Közigazgatási és Munkaügyi Bíróság 2014. szeptember 19-én kelt 14.K.32.322/2014/4. sorszámú jogerős ítélete ellen a felperes részéről 7. sorszám alatt benyújtott felülvizsgálati kérelem folytán, az alulírott napon megtartott nyilvános tárgyaláson meghozta az alábbi

í t é l e t e t :

A Kúria a Fővárosi Közigazgatási és Munkaügyi Bíróság 14.K.32.322/2014/4. számú ítéletét hatályában fenntartja.

Kötelezi a felperest, hogy fizessen meg 15 nap alatt az alperesnek 25.000 (huszonötezer) forint felülvizsgálati perköltséget.

Kötelezi a felperest, hogy fizessen meg az államnak - külön felhívásra - 400.500 (négyszázezer-ötszáz) forint felülvizsgálati eljárási illetéket.

Ez ellen az ítélet ellen további felülvizsgálatnak helye nincs.

I n d o k o l á s

A felperes 2005 évben 16.200.000 Ft + 4.050.000 Ft áfa összegben üzletviteli tanácsadásról szóló számlát fogadott be a C. Kft.-től (továbbiakban Kft.). A számlázás alapjául a felek között 2005. január 1-jén kelt szaktanácsadási szerződés szolgált, ennek értelmében a felperes növényvédelmi szakmérnök/növényvédőszer-forgalmazó szaktanácsadási szerződést köt a Kft. készítményeinek szaktanácsolására 1.350.000 Ft/hó+áfa értékben. A szaktanácsadási díj kifizetése a vállalkozó/forgalmazó vállalat által hivatalosan kiállított számla alapján történik, melyet 2006. június 30-áig a Kft. nevére és címére kell kiállítani.

A Kft. 2005. december 30-án számlát bocsátott ki a felperes részére a fent említett összegben. A teljesítések igazolására havi teljesítési lapok készültek, melyeken a tanácsadási szerződés teljesítését, annak megtörténtét mindkét fél igazolta. A felperes csak 2005. február 19-ére és 2005. március 9-i aláírt jelenléti ívet bocsátott az ellenőrzés rendelkezésére, illetőleg nyilatkozatot adott át, melyekben szakmai napokon, rendezvényeken résztvevő személyek nyilatkoztak a Kft. szakmai rendezvényein való részvételről. A Kft. képviselője megjelölte, hogy a tanácsadások mely helyszíneken, milyen időszakokban kerültek megrendezésre. Az adóhatóság véletlenszerűen kiválasztott 15 főt a jelenléti íveken szereplő személyek közül és nyilatkoztatta őket a tanácsadás megtörténtéről. Ezek közül 6 fő egyáltalán nem vett részt a szakmai napokon, míg a többi résztvevő ugyan elismerte a szakmai rendezvényeken való jelenlétét, azonban előadót megnevezni a Kft. részéről nem tudott, hanem a növényvédőszer-gyártó és vetőmag-nemesítő cégek képviselőit jelölték meg előadóként. A rendezvényre a Kft. hívta meg őket, a helyszíneket illetően eltérő válaszokat adtak. A kérdőívekre adott válaszok és az ellentétes tartalmú nyilatkozatok alapján az adóhatóság arra a megállapításra jutott, hogy a felperes a számvitelről szóló 2000. évi C. törvény (továbbiakban Sztv.) 15. § (3) bekezdésében rögzített valódiság elvével ellentétben nem igazolta a szerződésben szereplő szaktanácsadás létrejöttét és megvalósulását. Nem került bizonyításra, hogy e szakmai napok a felperes érdekeit milyen módon szolgálták, a Kft. milyen szolgáltatást végzett a felperes részére. A fentiek miatt az adóhatóság a felperes 2005. IV. negyedévi általános forgalmi adóbevallását 4.050.000 Ft-tal csökkentette, a felperes következő időszakra átvihető általános forgalmi adó követelésének összegét, továbbá a felperes adózás előtti eredményét is ugyanezen összeggel csökkentette, illetve a társasági adóalapot megnövelte. 

A felperes keresetében az adóhatóság több megállapítását vitatta. A Kúria a Kfv.VI.35.248/2013/7. számú végzése folytán lefolytatott ismételt eljárás alapján az elsőfokú bíróság kizárólag a 2006. II. negyedévre vonatkozó áfa adónemben tett megállapítások tekintetében találta a keresetet alaposnak és e vonatkozásban az adóhatóságot új eljárás lefolytatására kötelezte. 

A Kft.-vel kötött szerződéssel kapcsolatban kifejtette, az a bizonylat amely olyan szerződés alapján került kiállításra, ahol a felek maguk sem voltak teljesen tisztában azzal, hogy ki végez kinek a részére szaktanácsadást nem tekinthető hitelesnek. A szaktanácsadási szerződésből a tanácsadó és a megbízó személye nem derül ki, ráadásul a szaktanácsadási szerződés szerint nem a felperesnek kellett volna számlabefogadónak lennie, hanem a Kft. részére kellett volna a számlákat kiállítani. 

Egyetértett az alperes határozatában rögzített állásponttal, a Kft. által kiállított számla áfatartalmát a felperes nem helyezhette levonásba, figyelemmel az ellenőrzéskor hatályos általános forgalmi adóról szóló 1992. évi LXXIV. törvény (továbbiakban régi Áfa tv.) 35. § (1) bekezdésében foglaltakra. Szerinte a számla hitelességét a tanúk nyilatkozatai és a kapcsolódó vizsgálat során a gazdasági eseményről nyilatkozó Kft. ügyvezetőjének nyilatkozata sem támasztotta alá. Kitért a felperes által kifogásolt eljárási szabálysértésekre is. E körben rögzítette, hogy az alperes nem sértett jogszabályt, amikor a tanácsadáson résztvevők nyilatkozatainak beszerzésével és annak értékelésével kívánta az adózás rendjéről szóló 2003. évi XCII. törvény (továbbiakban Art.) 97. §-ában foglalt tényállás tisztázási kötelezettségét teljesíteni. Rámutatott arra is, hogy a felperes érdemben a nyilatkozatokat nem vitatta, csupán arra hivatkozott, hogy garanciális okokból az adóhatóságnak az Art. 48. § (2) bekezdésében foglaltakra figyelemmel a tanúk meghallgatásával kellett volna tisztázni a tényállást. Az alperes által választott bizonyítási mód az ügy érdemi eredményére kihatással nem volt, a felperest terhelte annak kötelezettsége, hogy a befogadott számla alapjául szolgáló hiteles dokumentumot becsatolja. Reagált az Art. 130. §-ának alkalmazásával kapcsolatos felperesi kifogásra és hangsúlyozta, hogy a felperes a kapcsolódó vizsgálat anyagát a szükséges mértékben megismerhette. A Kft.-nél eltérő megállapításra nem került sor, így nem sérült az Art. 130. §-ában foglalt előírás sem. 

A jogerős ítélet ellen kizárólag a Kft. számlájával kapcsolatos körben terjesztett elő a felperes felülvizsgálati kérelmet. Elsődlegesen a támadott ítélet megváltoztatását és az alperesi határozat hatályon kívül helyezését, másodlagosan a jogerős ítélet hatályon kívül helyezését és az elsőfokú bíróság új eljárásra történő utasítását kérte. Állította, hogy a Kft. számlájával kapcsolatos ítéleti megállapítások iratellenesek abban a részben, hogy a felek ne tudták volna, hogy ki végezte és kinek a részére a szaktanácsadást. A bíróság nem vette figyelembe, hogy a Kft. képviselője nyilatkozatában elismerte a számlakibocsátást és a gazdasági esemény létrejöttét. Hangsúlyozta, hogy az Art. 97. § (6) bekezdése szerint nem bizonyított tény, körülmény adózó terhére nem értékelhető. Maga az alperes is elismerte, hogy teljes bizonyosságot a tényállás felderítése során nem sikerült elérnie, így megállapítása csak jogellenes lehet. 

Szerinte az ítélet nem érintette a keresetben foglalt eljárási hibákra történő hivatkozásokat: a kapcsolódó vizsgálatok iratanyagának, bizonyítékok megismertetésének elmulasztására, az Art. 130. § rendelkezéseinek megsértésére, és az Art. 98. § (1) bekezdés d) pontja megsértése alapján felvett nyilatkozatok szabálytalanságát. Így ítélet nem felel meg a Pp. 221. § (1) bekezdésében foglalt követelményeknek, mivel e kifogásokra az ítélet tényleges választ és indokolást nem ad. Az iratok megismerésének hiánya okán a bíróság eljárása ellentétes az Alaptörvény 28. cikk (1) és (7) bekezdésével, a Pp. 2. § (1) bekezdésével, 332. §, 164. § (1) bekezdésével és az 1976. évi 8. törvényerejű rendelettel kihirdetett polgári és politikai jogok nemzetközi egyezség okmánya 14. cikk 1. pontjában és az 1993. évi XXXI. törvénnyel kihirdetett emberi jogok európai egyezményének 6. cikkében megfogalmazott tisztességes tárgyaláshoz való joggal. Ezen túlmenően ellentétes az 1/2013. KMJE jogegységi határozatban kimondott azon elvvel, hogy a felek részére a bíróság által felülvizsgált határozatokban felhasznált adótitok teljes körű megismerését biztosítani kell. Utalt arra is, hogy a Kft.-nél lefolytatott vizsgálat eredményeként született határozatban az alperes hiteles dokumentumnak fogadta el a perbeli vitatott számlát, a Kft. adókötelezettségeit nem változtatta meg. Kifogásolta, hogy a vele szerződéses kapcsolatban nem álló adózók meghallgatására az Art. 98. § (1) bekezdés d) pontja alapján került sor, pedig a közigazgatási hatósági eljárás és szolgáltatás általános szabályairól szóló 2004. évi CXL. törvény (továbbiakban Ket.) 21. § (1) bekezdés a) pontja alapján az eljárt hatóságnak erre hatásköre nem volt, illetve nem került sor a tanú személyazonosságának megállapítására sem. 

Álláspontja az ítéletben történt elírásra vonatkozóan pedig az volt, hogy az ítélet alapján a felperes nem beazonosítható, így megsemmisítése mindenképpen indokolt. 

Az alperesi felülvizsgálati ellenkérelem a jogerős ítélet hatályában való fenntartását indítványozta. 

A felülvizsgálati kérelem alaptalan.

A Kúria felülvizsgálati ügyekben követett töretlen gyakorlata szerint a felülvizsgálati eljárás keretében a bíróság mérlegelésébe tartozó kérdés általában nem vizsgálható és nincs lehetőség a bizonyítás adatainak újabb egybevetésére és értékelésére. Felülmérlegelésre csak kivételes esetben kerülhet sor, csak akkor, ha a tényállás feltáratlan maradt és a jogerős ítélet iratellenes, vagy okszerűtlen érvelést, illetve logikai ellentmondást tartalmaz.

A Kúria jogi álláspontja szerint a perbeli esetben az elsőfokú bíróság nem sértette meg a Pp. 206. § (1) bekezdését, a bizonyítékok kirívóan okszerűtlen mérlegelése nem volt megállapítható. A feltárt tényállásból az elsőfokú bíróság helytálló következtetésre jutott. Osztotta a Kúria a felek között létrejött szerződés vonatkozásában azt az elsőfokú bírósági álláspontot is, hogy annak tartalma a feleket megillető jogok és kötelezettségek tekintetében nem egyértelmű, sőt,  - mint ahogy azt az elsőfokú bíróság állította - abból éppen az ellenkezője következik: nem a Kft.-t terhelte a szerződés teljesítése és a számla kibocsátás kötelezettsége. Ezzel szemben a Kft. állított ki számlát a felperesnek szaktanácsadásról. Éppen ezért a szerződés valódi tartalmának, a jogok és kötelezettségek tisztázása érdekében az adóhatóságnak az Art. 97. § (4) és (6) bekezdéséből fakadó bizonyítási kötelezettsége folytán széles körű bizonyítást kellett lefolytatnia, melynek keretében nem csupán az érintett két cég ügyvezetője nyilatkozatának beszerzésére volt szükség, hanem a tanácsadáson résztvevő személyek megkeresésével kellett feltárni, hogy kinek a részéről, miként valósult meg a tanácsadás. Ennek érdekében került sor a szaktanácsadáson részt vett személyek megkeresésére. 

A Kúria elismeri, hogy ezek beszerzésére az Art. 48. §-ának megsértésével került sor, azonban ez a határozat érdemére kihatással nem volt. Osztja a Kúria azt az elsőfokú bírósági nézőpontot is, hogy a felperes sem a közigazgatási, sem a bírósági eljárás során a nyilatkozatok tartalmát nem kifogásolta, kizárólag eljárásjogi szempontból támadta azokat. Önmagában e miatt az eljárásjogi jogszabálysértés miatt azonban az alperesi határozat, illetőleg a bírósági ítélet hatályon kívül helyezésére nem kerülhetett sor. Ezen nyilatkozatok figyelembevételével és a rendelkezésre álló egyéb bizonyítékok alapján az adóhatóság és a bíróság is a mérlegelés helytálló szabályai alkalmazásával jutott arra a következtetésre, hogy a gazdasági esemény nem valósult meg. 

Megjegyzi a Kúria azt is, hogy a felperesnek lehetősége lett volna a peres eljárás során a nyilatkozatot adó személyek tanúként történő meghallgatását indítványozni, és a Pp. 3. § (3) bekezdés és 164. § (1) bekezdéséből fakadó bizonyítási kötelezettsége okán őt terhelte a határozatban megállapított tényállás valótlanságának bizonyítása, amelynek azonban nem tett eleget. 

Nem sértette meg az alperes és a bíróság sem az Art. 130. §-ában rögzített - időközben már hatályon kívül helyezett - a gazdasági esemény eltérő minősítésére vonatkozó szabályozást sem. Azzal, hogy az alperes nem tett megállapítást e számla vonatkozásában, nem jelenti az eltérő minősítését fennállását, hiszen a számlában foglalt általános forgalmi adó megfizetésére a számlakibocsátó akkor is kötelezett, ha az adóhatóság a számlában foglalt gazdasági esemény valótlanságát állapítja meg. Az, hogy a számlakibocsátó tekintetében ez a vizsgálati jegyzőkönyvben nem került külön kiemelésre, még nem eredményezi a hivatkozott jogszabályhely megsértését. 

Az adótitokkal összefüggésben előadott felperesi érvelés helytálló, a Kúria jogegységi határozatában is foglalkozott az adótitok alá eső adatok megismerhetőségének kérdésével, és rögzítette ezzel kapcsolatban a garanciális jogok fennállását. Ugyanakkor a perbeli esetben - miután a vitatott számlával kapcsolatban a számlakibocsátó Kft.-nél lefolytatott vizsgálat jegyzőkönyvi megállapítást nem tartalmazott - az ügyvezetőtől felvett, a számlára vonatkozó nyilatkozat pedig teljes egészében ismertetésre és csatolásra került a felperesi vizsgálati anyaghoz, így az Art -ban, és a jogegységi határozatban az adótitokkal kapcsolatban kifejtett garanciális elvek nem sérültek. 

Összefoglalva, a Kúria álláspontja szerint a jogerős ítélet a felülvizsgálati kérelemmel érintett számla vonatkozásában helytállóan foglalt állást és mutatott rá a szerződés tartalmának kétértelműsége folytán a feltárt tényállásbeli hiányosságokra és jutott arra a jogszerű következtetésre, hogy a felperes nem bizonyította a számlában foglalt gazdasági esemény valóságosságát.

A fentiekre figyelemmel a Kúria a Pp. 275. § (3)  bekezdése alapján eljárva a jogerős ítéletet hatályában fenntartotta. 

A Kúria a pervesztes felperest a Pp. 270. § (1) bekezdése szerint alkalmazandó Pp. 78. § (1) bekezdése alapján kötelezte az alperes felülvizsgálati perköltségének megfizetésére.

A tárgyi illetékfeljegyzési jog folytán le nem rótt felülvizsgálati eljárási illetéket a pervesztes felperes a költségmentesség alkalmazásáról szóló 6/1986. (VI. 26.) IM rendelet 13. § (2) bekezdése alapján köteles megfizetni.

Budapest, 2015. június 4.

Dr. Hajnal Péter sk. tanácselnök, Dr. Heinemann Csilla sk. előadó bíró, Dr. Mudráné dr. Láng Erzsébet sk. bíró

